Ανακοίνωση της Επιτροπής

που δημοσιεύεται κατ' εφαρμογήν του άρθρου 23 παράγραφος 3 του κανονισμού (ΕΟΚ) αριθ. 4056/86 του Συμβουλίου και του άρθρου 19 παράγραφος 3 του κανονισμού αριθ. 17 του Συμβουλίου σχετικά με την υπόθεση COMP/37.396 - αναθεωρημένη έκδοση της Trans-Atlantic Conference Agreement

(2001/C 335/03)

(Κείμενο που παρουσιάζει ενδιαφέρον για τον ΕΟΧ)

1. Στις 29 Ιανουαρίου 1999, τα μέρη που συμμετέχουν στην Trans-Atlantic Conference Agreement ("TACA")(1) υπέβαλαν στην Επιτροπή, κατ' εφαρμογήν του άρθρου 12 παράγραφος 1 του κανονισμού (ΕΟΚ) αριθ. 4056/86 και του άρθρου 12 παράγραφος 1 του κανονισμού (ΕΟΚ) αριθ. 1017/68 αίτηση απαλλαγής βάσει του άρθρου 81 παράγραφος 3 της συνθήκης και του άρθρου 5 του κανονισμού (ΕΟΚ) αριθ. 1017/68, για την αναθεωρημένη έκδοση της Trans-Atlantic Conference Agreement, συμφωνία για την οποία είχε αρχικά υποβληθεί αίτηση απαλλαγής στην Επιτροπή στις 5 Ιουλίου 1994 και για την οποία η Επιτροπή είχε αποφασίσει στις 16 Σεπτεμβρίου 1998 (απόφαση TACA)(2). Η αναθεωρημένη συμφωνία αποκαλείται αναθεωρημένη TACA.

2. Στις 6 Μαΐου 1999, σύμφωνα με το άρθρο 12 παράγραφος 2 του κανονισμού (ΕΟΚ) αριθ. 4056/86 και το άρθρο 12 παράγραφος 2 του κανονισμού (ΕΟΚ) αριθ. 1017/68, η Επιτροπή δημοσίευσε περίληψη του αιτήματος στην Επίσημη Εφημερίδα των Ευρωπαϊκών Κοινοτήτων και κάλεσε τους ενδιαφερόμενους τρίτους να υποβάλλουν τις παρατηρήσεις τους εντός προθεσμίας 30 ημερών από την ημερομηνία της δημοσίευσης(3).

3. Στις 4 Αυγούστου 1999, πριν από την εκπνοή της προθεσμίας των 90 ημερών που προβλέπει το άρθρο 12 παράγραφος 3 του κανονισμού (ΕΟΚ) αριθ. 4056/86, η Επιτροπή ενημέρωσε τα μέρη για την ύπαρξη σοβαρών αμφιβολιών με την έννοια του εν λόγω άρθρου ως προς την εφαρμοσιμότητα του άρθρου 81 παράγραφος 3 για την κοινοποιηθείσα συμφωνία. Δεδομένου ότι η Επιτροπή δεν εξέφρασε σοβαρές αμφιβολίες για τις πτυχές της κοινοτικής συμφωνίας που εμπίπτουν στο πεδίο εφαρμογής του κανονισμού (ΕΟΚ) αριθ. 1017/68, οι πτυχές αυτές θεωρείται ότι απαλλάσσονται έως τις 5 Μαΐου 2002(4).

4. Η Επιτροπή σκοπεύει να λάβει απόφαση στην οποία να διαπιστώνει ότι οι άλλες πτυχές της κοινοποιηθείσας συμφωνίας είναι πιθανόν να παραβιάζουν το άρθρο 81 παράγραφος 1 είτε εμπίπτουν στο πεδίο εφαρμογής της απαλλαγής ανά κατηγορία για τις ναυτιλιακές συνεργασίες που προβλέπει ο κανονισμός ΕΟΚ αριθ. 4056/86 είτε μπορούν να επωφεληθούν από απαλλαγή βάσει του άρθρου 81 παράγραφος 3.

5. Στην επιστολή της με την οποία ενημερώνει τα μέλη για την ύπαρξη σοβαρών αμφιβολιών, η Επιτροπή εξέφρασε την ανησυχία της για το ότι ορισμένες διατάξεις της κοινοποιηθείσας συμφωνίας δεν επιτρέπουν στα μέλη της TACA να ανταλλάσσουν κατά τρόπο μη ανταγωνιστικό πληροφορίες σχετικά με τις μεμονωμένες δραστηριότητες σε ό,τι αφορά τις συμβάσεις παροχής υπηρεσιών.

6. Απαντώντας στις ανησυχίες της Επιτροπής, τα μέλη της TACA τροποποίησαν τη συμφωνία τους και ανέλαβαν ορισμένες δεσμεύσεις. Οι τροποποιήσεις και δεσμεύσεις αυτές συνίστανται ειδικότερα στο να αναλάβει ένα τρίτο ανεξάρτητο μέρος τη συλλογή των εμπιστευτικών στοιχείων που αφορούν τις μεμονωμένες συμβάσεις έτσι ώστε, με ορισμένες ελάχιστες εξαιρέσεις, καμία πληροφορία σχετικά με έναν συγκεκριμένο μεταφορέα, που να μην αφορά το δημόσιο τομέα, να μην συλλέγεται από τη γραμματεία της TACA ή από τα μέρη ούτε να κοινοποιείται σε αυτά. Η Επιτροπή είναι πεπεισμένη ότι οι τροποποιήσεις και οι δεσμεύσεις αυτές αρκούν προκειμένου να λυθούν τα προβλήματα τα οποία την οδήγησαν να εκφράσει σοβαρές αμφιβολίες.

7. Μετά από συζητήσεις με την Επιτροπή, τα μέρη τροποποίησαν επίσης τη διάταξη της αναθεωρημένης συμφωνίας TACA που αναθέτει στα μέρη τη γενική εξουσία να ρυθμίζουν τη μεταφορική ικανότητα που προσφέρει κάθε μέλος. Οι τροποποιήσεις περιλαμβάνουν τη δέσμευση να μην αυξηθούν οι τιμές με την ευκαιρία πιθανών προγραμμάτων ρύθμισης της μεταφορικής ικανότητας για να μην δημιουργηθεί τεχνητή υψηλή σεζόν. Εξάλλου, τα μέρη θα υποβάλουν επίσης στην Επιτροπή, πριν, κατά τη διάρκεια και μετά την εφαρμογή οποιουδήποτε προγράμματος ρύθμισης της μεταφορικής ικανότητας, εκθέσεις που να αναφέρουν ειδικότερα, με τη μορφή προβολών, και στη συνέχεια πραγματικών στοιχείων, τις μεταφορές εμπορευμάτων, τις διαθέσιμες μεταφορικές ικανότητες και τους χρόνους χρήσης (slots) που δεν θα χρησιμοποιούνται. Εννοείται ότι οποιοδήποτε πρόγραμμα της TACA σχετικά με τη μεταφορική ικανότητα θα τηρεί τις κατευθυντήριες γραμμές που καθορίζονται στις προηγούμενες αποφάσεις της Επιτροπής, σύμφωνα με τις οποίες επιτρέπεται συντονισμένη μείωση της μεταφορικής ικανότητας σε περιπτώσεις που μια τέτοια μείωση είναι απαραίτητη ώστε να αντιμετωπιστούν βραχυπρόθεσμες διακυμάνσεις της ζήτησης και είναι συμβιβάσιμη με τις διατάξεις του άρθρου 81 παράγραφος 3 της συνθήκης ΕΚ.

8. Η Επιτροπή θεωρεί ότι οποιαδήποτε άλλη διάταξη της αναθεωρημένης TACA που θα μπορούσε να περιορίσει τον ανταγωνισμό και να μην εμπίπτει στον κανονισμό (ΕΟΚ) αριθ. 4056/86 πληροί τις προϋποθέσεις χορήγησης μεμονωμένης απαλλαγής που προβλέπονται στο άρθρο 81 παράγραφος 3.

9. Η Επιτροπή σημειώνει επίσης ότι τα μέρη που συμμετέχουν στην TACA αντιμετωπίζουν σημαντικό εσωτερικό και εξωτερικό ανταγωνισμό. Η εισαγωγή μεμονωμένων εμπιστευτικών συμβάσεων παροχής υπηρεσιών, που κατέστη δυνατή από την Ocean Shipping Reform Act που εκδόθηκε στις ΗΠΑ το 1998, ενίσχυσε θεαματικά τον ανταγωνισμό μεταξύ των μελών της TACA και μείωσε την αναλογία των φορτίων που μεταφέρονται βάσει των τιμών της συμφωνίας. Οι εξωτερικές ανταγωνιστικές πιέσεις αυξήθηκαν επίσης, όπως δείχνει η μείωση του μεριδίου αγοράς των μερών που συμμετέχουν στην TACA, από πάνω από 60 % το 1995 σε περίπου 50 % σήμερα. Η Επιτροπή συμπεραίνει ότι, με την επιφύλαξη ότι τα μέρη θα σεβαστούν τις παραπάνω δεσμεύσεις, δεν υπάρχει κίνδυνος η κοινοποιηθείσα συμφωνία να οδηγήσει στην εξάλειψη ενός πραγματικού ανταγωνισμού στην εν λόγω αγορά.

10. Σύμφωνα με το άρθρο 23 παράγραφος 3 του κανονισμού (ΕΟΚ) αριθ. 4056/86 και το άρθρο 19 παράγραφος 3 του κανονισμού αριθ. 17, πριν να αποφασίσει σχετικά, η Επιτροπή καλεί τους ενδιαφερόμενους τρίτους να της υποβάλουν τις παρατηρήσεις τους εντός προθεσμίας 30 ημερών από την ημερομηνία της δημοσίευσης της παρούσας ανακοίνωσης. Οι παρατηρήσεις αυτές θα πρέπει να αποσταλούν με την ένδειξη "Case COMP/37.396 - Revised TACA", στην ακόλουθη διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Unit COMP/D2

Rue de la Loi/Wetstraat 200 Β - 1049 Βρυξέλλες Φαξ: (32-2) 296 98 12.

(1) Atlantic Container Line AB, Hapag-Lloyd Container Linie GmbH, Mediterranean Shipping Company SA, A. P. Moller - Maersk Sealand, Nippon Yusen Kaisha, Orient Overseas Container Line (UK) Ltd, P & O Nedlloyd Container Line Limited.

(2) Απόφαση της Επιτροπής της 16ης Σεπτεμβρίου 1999 (ΕΕ L 95 της 9.4.1999, σ. 1).

(3) ΕΕ C 125 της 6.5.1999, σ. 6.

(4) Βλ. ανακοίνωση τύπου IP/99/620, της 5.8.1999.